Dúgân tsǒg bītúgā bíe Ábrahám, Ízag ai Ísraɛ̂l: tsogó anə́ ó ngākani bɔ́ sɔŋ, wa nâ: «Mayi bulǔ mvɔŋ dzǎn anə́ átītiě yā yób, mayi və́ mvɔŋ dzǎn é sí ésə myǎyén nyī, anə́ ḿból mə̄ ngákag mínā; myǎyi tɔbɔ étēde á kɔ́m yǎ kɔ́m.» 14Ńdɔ Ǹtí á ngāvɔ́bi, təgě fə bɔ áyɔŋ díé ábé ásə a ngábə́ bələ́ nə́ a bɔ bɔ́. 15Ńdɔ̄ Mósɛs a ngádúgan sus ńkǒl, a bələ́ mə̄kɔ́g mə́ mvéndé mə́bɛ̄ á mɔ́, mə́ tɔ̄á ńtilán âbum ai á mvús; 16məkɔ́g mə́tē, Zambá nye a ngákom mɔ émēn á mǎn fə til ótil ó ngábə́ étē. 17Ḿból Yosué a ngáwóg ésosog ai é bīá ńnam ó yiaga, nyé ai Mósɛs nâ: “Nguŋulu bitá yasɔ́ á dzāl álī !” 18Mósɛs nyé nâ: “É kíŋ yābám nyīlí e sə́ kíŋ básə́gələ bod á bītá, tɔ̌ kig bikígá bí bod nə́ bə́ túb bītá: mawóg bīá bí ábóg.” 19Ǹnyie anə́ Mósɛs a ngákə kwí á dzāl, a ńtâ mǎn nyag á tə́lə, bod bə́ dzə́mə. A maná fɔ́ɔ́ fam: a bímí mə́kɔ̄g á sí, mə́ mān bóle á ńkǒl á sī hā. 20Ńdɔ ǎ bi é mān nyag bə́ ngáman kǒm nyɔ̄, a tumí á ndóan, ǎ ngatság, a nɔŋɔ mənyuŋ, a kúbū á mə̄ndím, ǎ nganyû bɔ́n bə́ Ísraɛ̂l. 21Ńdɔ̄ Mósɛs a dzó ai Áron nâ: “É bod bá bə́ ngábɔ wa dzé, nə́ wakə ai bɔ́ ákyāí mod elə́lə́b dzī ?” 22Áron nyé nâ: “Tə tə́ ńtí wam a daŋ liŋan ai ma. Wǎmēn wayəm nə́ áyɔŋ dí lâdiŋ bɔ hə abé.